โดนทุบ (อีกแล้ว)
*สถานการณ์ของตลาดหุ้นไทยในช่วงรอข่าวดีเข้ามาเสริมความมั่นใจในการลงทุน ล้วนเป็นจังหวะที่ทำให้นักเล่นเกิดอาการเกร็งสุด ๆ เพราะมีเรื่องให้ลุ้นระทึกตลอดเวลา “โมนิก้า” ถึงไม่แปลกใจที่วานนี้ดัชนีหัวปักลงมาปิดที่ 1,591.86 จุด ลบไป 4.97 จุด ด้วยมูลค่าการซื้อขาย 4.71 หมื่นล้านบาท เพราะมันไม่มีอะไรเหนี่ยวรั้งให้นักเล่นต้องเดินหน้าเก็บหุ้นเข้าพอร์ตต่อไปเรื่อย ๆ ไงล่ะคะ
21 พ.ย. 2562

เจาะกระดาน : โมนิก้าและทีมงาน
*สถานการณ์ของตลาดหุ้นไทยในช่วงรอข่าวดีเข้ามาเสริมความมั่นใจในการลงทุน ล้วนเป็นจังหวะที่ทำให้นักเล่นเกิดอาการเกร็งสุด ๆ เพราะมีเรื่องให้ลุ้นระทึกตลอดเวลา “โมนิก้า” ถึงไม่แปลกใจที่วานนี้ดัชนีหัวปักลงมาปิดที่ 1,591.86 จุด ลบไป 4.97 จุด ด้วยมูลค่าการซื้อขาย 4.71 หมื่นล้านบาท เพราะมันไม่มีอะไรเหนี่ยวรั้งให้นักเล่นต้องเดินหน้าเก็บหุ้นเข้าพอร์ตต่อไปเรื่อย ๆ ไงล่ะคะ
*ด้วยเหตุนี้ถึงไม่มีความจำเป็นต้องไปสืบสาวราวเรื่องให้เสียเวลา เพราะอาการที่หุ้นไหลลงมาเรื่อย ๆ ก่อนหน้านี้ มันเกิดจากกองทุนตัวจี๊ดสวมบทฝั่งขายอย่างเต็มตัว ขณะที่นักเล่นกลุ่มอื่นได้แต่นั่งมองตาปริบ ๆ ไม่สามารถต่อกรอะไรได้เลยแบบนี้ “โมนิก้า” ย่อมรับรู้ถึงอุปสรรคในการ “เคาะขวา เคาะซ้าย” ในแต่ละวันได้เป็นอย่างดี เพราะเหลือหุ้นให้เล่นเพียงไม่กี่ตัวแล้วน่ะซี
*ประกอบกับเดี๊ยนเห็นข่าว “พญาอินทรี” ผ่านร่างกฎหมายคุ้มครองฮ่องกงแบบไม่คาดฝัน ก็เหมือนเป็นการเปิดหน้าลุยสุดซอยกับ “พญามังกร” กันแบบโต้ง ๆ เท่ากับเป็นตัวเร่งให้สถานการณ์หลายอย่างเลวร้ายลงกว่าที่เป็นอยู่ “โมนิก้า” เลยไม่อยากคาดหวังอะไรมากไปกว่าที่เป็นอยู่ เพราะเท่าที่เห็นในเวลานี้ ก็ไม่ค่อยมีเรื่องจรรโลงจิตใจ เดี๊ยนเลยทำได้แค่ลุ้นให้ดัชนีเด้งกลับเมื่อลงมาแตะแนวรับสำคัญนะจะบอกให้
*เหมือนกับแรงขายที่ถล่มใส่หุ้นสื่อสาร ADVANC แบบไม่ปรานีปราศรัย ล้วนมาจากการแข่งขันที่รุนแรงมากขึ้นเรื่อย ๆ เกจิอาจารย์ดังหลายสำนักเลยฟันธงไปในทางเดียวกันว่า “ต้นทุนบาน..กำไรหด” อย่างแน่นอน วานนี้ถึงเห็นราคาหุ้นทรุดลงมากองอยู่ที่ระดับ 220 บาท ลบไป 7 บาท หรือลงไป 3% ด้วยมูลค่าการซื้อขาย 2.91 พันล้านบาท เลยเป็นไฟต์บังคับให้หุ้นต้องเด้งกลับเมื่อลงมาแตะแนวรับ 112 บาทนะจ๊ะ
*คล้ายกับกรณีของร้านสะดวกซื้อ CPALL ทำท่าเหมือนจะไปไม่กลับ แต่ดันมีแรงซื้อเข้ามาพยุงหุ้นตลอดทั้งวัน จนสุดท้ายยืนปิดเสมอตัวที่ระดับ 75.50 บาท ด้วยมูลค่าการซื้อขาย 2.34 พันล้านบาท มันทำให้โมเมนตัมของหุ้นเกิดรูป doji morning star ขึ้นมาแบบนี้ เท่ากับเป็นการส่งสัญญาณให้รู้ว่า หุ้นกำลังเปลี่ยนทิศทางจากขาลงกลายเป็นขาขึ้น จึงต้องตามไปดูอย่างใกล้ชิดเพื่อความแน่ใจนะตัวเอง!
*ส่วนรายที่มีอาการไม่ค่อยดีเป็นทุนเดิมอยู่แล้วอย่าง BPP ก็ดันมาเจอเรื่องร้ายเข้าอีกจนได้ ส่งผลให้ราคาหุ้นรูดลงไปทำจุดต่ำสุดที่บริเวณ 17.20 บาท ก่อนจะตีกลับขึ้นมาปิดที่ระดับ 17.80 บาท ลบไป 0.40 บาท หรือลงไป 2.20% ด้วยมูลค่าการซื้อขาย 146 ล้านบาท “โมนิก้า” มองเป็นช็อตที่ยังไม่ได้บวกความเสียหายเป็นมูลค่าเท่าไหร่ ? จึงน่าจะถอยห่างจากหุ้นตัวนี้ไปก่อนดีกว่า เพราะอาจได้ไม่คุ้มกับที่เสียเจ้าค่ะ
*คนที่ซวยของจริงต้องมองไปที่ RATCH เป็นรายแรก เพราะเมื่อปีก่อนเพิ่งเจอกับเหตุการณ์ “เขื่อนแตก” พอมาถึงปีนี้ก็มาประสบกับเหตุการณ์ “แผ่นดินไหว” อีกแล้ว (ถือหุ้น 40% ในโครงการหงสา) “โมนิก้า” เลยสงสัยว่า ปีถัดไปจะเจอกับอะไรเข้าอีก ? จึงขอแนะนำให้ผู้บริหารทำบุญครั้งใหญ่เพื่อปัดเป่าเคราะห์กรรม หลังราคาหุ้นไหลลงมาปิดที่ 74.75 บาท ลบไป 2 บาท หรือลงไป 2.60% ด้วยมูลค่าการซื้อขาย 1.07 พันล้านบาทน่ะซี
*ส่วนในรายของ BFIT ปักหัวลงอย่างช้า ๆ ก่อนจะยืนปิดที่ 30.25 บาท ลบไป 1.75 บาท หรือลงไป 5.50% ด้วยมูลค่าการซื้อขาย 80 ล้านบาท ไม่ได้เกี่ยวกับเรื่องดวง แต่เป็นผลมาจากหุ้นหมดรอบเล่น ถึงทิ้งตัวลงจากยอดบนที่บริเวณราคา 40 บาทลงมาเรื่อย ๆ “โมนิก้า” จึงอยากให้แฟนคลับมองแนวรับถัดไปที่เส้น 75 วัน บริเวณ  26 บาทให้ดีเป็นพิเศษ เพราะบริเวณดังกล่าวเป็นจุดของการเด้งขึ้นที่สำคัญพะยะค่ะ
*สำหรับในรายของเถ้าแก่น้อย TKN ทะยานขึ้นมาปิดที่ระดับ 11.10 บาท บวกไป 0.50 บาท หรือขึ้นไป 4.70% ด้วยมูลค่าการซื้อขาย 180 ล้านบาท เขาว่ากันว่า มาจากความคาดหวังผลงานไตรมาส 4 น่าจะดีขึ้นอย่างมีนัยสำคัญ บรรดานกรู้ถึงกระโจนใส่มือเป็นระวิงอีกครั้ง พร้อมกับมีความเชื่อว่า เที่ยวนี้จะวิ่งทะลุยอดเดิมบริเวณ 12 บาทได้อย่างแน่นอน เดี๊ยนถึงอยากให้นักเล่นติดตามดูให้ดีเหมือนกันเจ้าค่ะ
*ก่อนจากกัน “โมนิก้า” ขอเอ่ยถึงหุ้นน้องใหม่ APP ที่จะเข้าเทรดตลาด mai ตัวนี้ไม่ธรรมดาอย่างแน่นอน เพราะเป็นธุรกิจ “สเปเชียลลิสต์” ที่ทำกำไรได้ค่อนข้างดี ผนวกกับเป็นต้นทางของทุกอุตสาหกรรม บรรดาเกจิอาจารย์เลยเชื่อว่า หุ้นจะไปได้ไกล! ยิ่งเหลือบมองค่า P/E 10.40 เท่าปรากฏให้เห็นเด่นสง่า และหุ้นที่เทรดมีจำนวนแค่ 80 ล้านหุ้น วันนี้น่าจะมันพะยะค่ะ